PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo : 2010/KV/1/1/013                                                     Bratislava 09. marca 2010

Protimonopolný úrad Slovenskej republiky, odbor dohôd obmedzujúcich súťaž, v správnom konaní č. 0017/ODOS/2009 začatom dňa 10.06.2009 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov takto

r o z h o d o l:

I. Dohoda uzatvorená medzi podnikateľmi COOP Jednota, Vranov nad Topľou, spotrebné družstvo, so sídlom Námestie slobody 79, 093 01 Vranov nad Topľou a ORFEX, s.r.o., so sídlom Južná trieda 72, 040 01 Košice, zastúpenými v konaní JUDr. Petrom Pihorňom, advokátom, so sídlom Cyklistická 15, 040 01 Košice, dňa 12.09.2008 pod názvom „Mandátna zmluva“ v znení Dodatku č. 1 zo dňa 30.12.2008 a z nej vyplývajúce konanie jej účastníkov v trvaní od 01.01.2009 do 09.03.2010 je dohodou obmedzujúcou súťaž podľa § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov 

- v Článku II., ods. 2.2 v znení: „

			––––––– obchodné tajomstvo –––––––––––-

- v Článku II., ods. 2.3 v znení: „

			–––––– obchodné tajomstvo ––––––––

- v Článku II., ods. 2.4 v znení: 

			–––––– obchodné tajomstvo ––––––––

- v Článku II., ods. 2.5 v znení:

			–––––– obchodné tajomstvo ––––––––

a preto je zakázaná. 

II. Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov Protimonopolný úrad Slovenskej republiky za konanie uvedené vo výrokovej časti I. tohto rozhodnutia ukladá:

1. podnikateľovi COOP Jednota, Vranov nad Topľou, spotrebné družstvo, so sídlom Námestie slobody 79, 093 01 Vranov nad Topľou pokutu vo výške 300 eur (slovom tristo eur),

2. podnikateľovi ORFEX, s.r.o., so sídlom Južná trieda 72, 040 01 Košice pokutu vo výške 3 000 eur (slovom tri tisíc eur),

ktorú sú vyššie uvedení podnikatelia povinní uhradiť do 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky č. 7000060793, ŠP 8180, KS 1118, VS 201011013 vedený v Štátnej pokladnici Bratislava.

Odôvodnenie:

(1) Dňa 29.12.2008 obdržal Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), podnet na prešetrenie konania spoločnosti COOP Jednota, Vranov nad Topľou, spotrebné družstvo, so sídlom Námestie slobody 79, 093 01 Vranov nad Topľou (ďalej len „COOP Jednota, Vranov nad Topľou“), ktorý podala v mene svojho klienta, spoločnosti Duvall, s.r.o., so sídlom Štúrova 220, 059 21 Svit (ďalej len Duvall, s.r.o.“), Advokátska kancelária JUDr. Marcel Mašan, s.r.o., so sídlom Hviezdoslavova 2, 058 01 Poprad. V uvedenom podaní právny zástupca poukázal na konanie spotrebného družstva COOP Jednota, Vranov nad Topľou vo vzťahu k zmluvám o nájme nebytových priestorov, ktoré sú vo vlastníctve tohto spotrebného družstva. Toto konanie súviselo s uzatvorením Mandátnej zmluvy medzi podnikateľmi COOP Jednota, Vranov nad Topľou a ORFEX, s.r.o., so sídlom Južná trieda 72, 040 01 Košice (ďalej len „ORFEX, s.r.o.), zastúpenými v konaní JUDr. Petrom Pihorňom, advokátom, so sídlom Cyklistická 15, 040 01 Košice, dňa 12.09.2008 v znení Dodatku č. 1 zo dňa 30.12.2008.

(2) Na základe uvedeného podnetu úrad vykonal šetrenie v predmetnej veci a dňa 10.06.2009 začal konanie vo veci možného porušenia § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

1. Účastníci konania

COOP Jednota Vranov nad Topľou, spotrebné družstvo

(3) Spotrebné družstvo COOP Jednota Vranov nad Topľou bolo zapísané do obchodného registra dňa 22.11.1996, IČO 31 737 200. Spotrebné družstvo je členom skupiny COOP Jednota Slovensko, zaoberá sa predovšetkým maloobchodným predajom a v okrese Vranov nad Topľou prevádzkuje celkom 88 predajní. Celkový obrat spotrebného družstva za rok 2009 predstavoval ... eur.

ORFEX, s.r.o.

(4) Spoločnosť ORFEX, s.r.o. bola zapísaná do obchodného registra dňa 15.04.2002, IČO 36 213 616. Do predmetu činnosti tejto spoločnosti patrí, okrem iných činností, prenájom výherných prístrojov, nevýherných zábavných hracích prístrojov a biliardových stolov a prevádzkovanie nevýherných zábavných hracích strojov. Celkový obrat spoločnosti za rok 2009 predstavoval ... eur.

2. Relevantný trh

(5) Podľa § 3 ods. 3 zákona je relevantný trh priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. Pri stanovení tovarového relevantného trhu úrad zohľadnil nasledovné skutočnosti.

(6) Zmluva, ktorá je predmetom tohto konania ovplyvnila konanie jej účastníkov tak na trhu prenajímania nehnuteľností určených na nebytové účely za účelom prevádzkovania reštauračných a pohostinských služieb, ako aj na trhu prevádzkovania výherných prístrojov. 

(7) Spotrebné družstvo COOP Jednota, Vranov nad Topľou, okrem svojej obchodnej činnosti, prenajíma v okrese Vranov nad Topľou aj nehnuteľnosti, ktoré má vo vlastníctve, na účely prevádzkovania pohostinských, reštauračných, ako aj iných služieb. Vychádzajúc z obsahu predmetnej zmluvy úrad stanovil pre účely tohto konania relevantný trh, na ktorom pôsobí spotrebné družstvo COOP Jednota, Vranov nad Topľou ako trh prenájmu nehnuteľností na účely prevádzkovania pohostinských a reštauračných služieb. Z objektívnych dôvodov úrad nemohol získať prehľad o všetkých nehnuteľnostiach v okrese Vranov nad Topľou, ktoré sú prenajímané ich vlastníkmi za účelom prevádzkovania pohostinských a reštauračných zariadení. Vychádzajúc z údajov, ktoré úrad zistil v priebehu konania a ktoré sú vyhodnotené v ďalších častiach tohto rozhodnutia je možné dospieť k záveru, že vo viac ako polovici obcí v okrese Vranov nad Topľou sú pohostinské a reštauračné zariadenia prevádzkované v nehnuteľnostiach, ktorých vlastníkom je spotrebné družstvo COOP Jednota, Vranov nad Topľou, pričom v týchto obciach iné podobné zariadenia nie sú.

(8) Spoločnosť ORFEX, s.r.o. pôsobí, okrem iného, aj v oblasti prevádzkovania hazardných hier prevádzkovaných prostredníctvom výherných prístrojov, prevádzkovania hazardných hier prevádzkovaných prostredníctvom technických zariadení obsluhovaných priamo hráčmi alebo prevádzkovaných prostredníctvom telekomunikačných zariadení ako aj prevádzkovania videohier (ďalej len „prevádzkovanie výherných prístrojov“). Na účely tohto konania úrad stanovil ako relevantný trh, na ktorom pôsobí spoločnosť ORFEX, s.r.o., trh prevádzkovania výherných prístrojov. Ako vyplýva z údajov vyhodnotených v ďalších častiach tohto rozhodnutia, v dôsledku uzatvorenia posudzovanej zmluvy spoločnosť ORFEX, s.r.o. zvýšila svoj podiel na príslušnom trhu v priemere o 50% tak z pohľadu počtu zmluvných prevádzok, ako aj z pohľadu počtu umiestnených výherných prístrojov.

(9) Ako geografický trh stanovil úrad pre účely tohto konania územie okresu Vranov nad Topľou, nakoľko z predložených podkladov vyplynulo, že všetky prenajaté nehnuteľnosti, ktorých sa posudzovaná praktika týka, sa nachádzajú na území okresu Vranov nad Topľou.

3. Právne posúdenie

(10) Podľa § 4 ods. 1 zákona sú dohodami obmedzujúcimi súťaž dohody, ktoré majú za cieľ alebo môžu mať za následok obmedzovanie súťaže, ak tento zákon neustanovuje inak. Zakázanými v zmysle zákona sú najmä dohody, ktoré sú  uvedené v § 4 ods. 3 písm. a) až f) zákona.
(11) Podľa § 6 ods.1 zákona sa zákaz podľa § 4 zákona nevzťahuje na dohodu obmedzujúcu súťaž, ak spoločný podiel účastníkov dohody obmedzujúcej súťaž alebo podiel ani jedného z nich nepresiahne 10 % celkového podielu tovarov na relevantnom trhu v Slovenskej republike (tzv. pravidlo „de minimis), okrem dohôd obmedzujúcich súťaž uvedených v § 4 ods. 3 písm. a) až c) zákona.
(12) Podľa § 6 ods. 3 zákona sa zákaz podľa § 4 nevzťahuje na dohodu obmedzujúcu súťaž, ktorá súčasne spĺňa štyri podmienky: prispieva k zlepšeniu výroby alebo distribúcie tovaru alebo k podpore technického alebo hospodárskeho rozvoja, poskytuje spotrebiteľom primeranú časť prospechu, ktorý z toho vyplýva, neukladá účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie cieľov dohody a neumožňuje účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru na relevantnom trhu. Ide o tzv. „individuálnu výnimku“. Tieto podmienky musia byť splnené kumulatívne.
(13) Podľa § 6 ods. 4 zákona sa zákaz podľa § 4 nevzťahuje na skupiny dohôd obmedzujúcich súťaž, ktoré nemôžu ovplyvniť obchod medzi členskými štátmi Európskej únie, pričom majú za cieľ alebo môžu mať za následok obmedzovanie súťaže na tuzemskom trhu a spĺňajú podmienky na vyňatie zo zákazu podľa osobitných predpisov. 

4. Dohoda obmedzujúca súťaž

(14) Dňa 12.08.2008 uzatvorili účastníci konania, spotrebné družstvo COOP Jednota, Vranov nad Topľou a spoločnosť ORFEX, s.r.o zmluvu pod názvom „Mandátna zmluva“ (ďalej len „zmluva“), predmetom ktorej je zabezpečenie prevádzkovania výherných prístrojov. Mandantom v zmysle tejto zmluvy je spoločnosť ORFEX, s.r.o. a mandatárom spotrebné družstvo COOP Jednota, Vranov nad Topľou. Uvedená zmluva bola zmenená Dodatkom č. 1 zo dňa 30.12.2008. Na účely tohto konania úrad posudzoval predmetnú zmluvu v znení upravenom uvedeným dodatkom

(15) Podľa Článku II., ods. 2.2 predmetnej zmluvy 

			–––––––––– obchodné tajomstvo –––––––––––

(16) Podľa Článku II., ods. 2.3 zmluvy 

			––––––––– obchodné tajomstvo ––––––––––––

(17) Podľa Článku II., ods. 2.4 zmluvy 

			––––––––– obchodné tajomstvo ––––––––––––

(18) Podľa Článku II., ods. 2.5 zmluvy 

			–––––––––– obchodné tajomstvo ––––––––––
(19) 

			––––––––– obchodné tajomstvo –––––––––––

(20) V čase uzatvorenia uvedenej zmluvy malo spotrebné družstvo COOP Jednota, Vranov nad Topľou uzatvorené zmluvy o nájme nebytových priestorov s 37 subjektmi, ktoré v týchto priestoroch prevádzkovali reštauračné a pohostinské zariadenia. Z obsahu vzorovej zmluvy o nájme nebytových priestorov, ktorú úradu predložilo spotrebné družstvo COOP Jednota, Vranov nad Topľou vyplýva, že tieto zmluvy boli uzatvárané na dobu neurčitú a ich ukončenie bolo možné, okrem iného, písomnou výpoveďou oboch zmluvných strán s 3-mesačnou výpovednou lehotou, resp. výpoveďou prenajímateľa s 1-mesačnou výpovednou lehotou v prípade závažného porušenia povinností nájomcu. Z obsahu predmetnej zmluvy nevyplývajú pre nájomcu ďalšie záväzky týkajúce sa napr. umiestnenia výherných prístrojov v priestoroch reštauračného alebo pohostinského zariadenia.

(21) Spotrebné družstvo COOP Jednota, Vranov nad Topľou v súčasnosti takto prenajíma celkom 99 nehnuteľností, z toho v 41 z nich sú poskytované pohostinské a reštauračné služby. Úrad v priebehu konania zistil, že takéto nehnuteľnosti, ktoré spotrebné družstvo COOP Jednota Vranov nad Topľou prenajalo iným subjektom za účelom prevádzkovania uvedených služieb, sa nachádzajú v okrese Vranov nad Topľou v 35 obciach z celkového počtu 68 obcí v okrese. Z uvedeného vyplýva, že vo viac ako polovici obcí v okrese Vranov nad Topľou je prenajímateľom nehnuteľností za účelom prevádzkovania pohostinských a reštauračných služieb spotrebné družstvo COOP Jednota Vranov nad Topľou. Úrad ďalej zistil, že v ostatných obciach prenajíma priestory na tieto zariadenia vo väčšine prípadov obec, resp. sa v obci žiadne takéto zariadenia nenachádzajú.

(22) V priebehu mesiaca december 2008 obdržali vyššie uvedení nájomcovia list od spotrebného družstva COOP Jednota, Vranov nad Topľou, v ktorom boli vyzvaní, aby k 31.12.2008 zrušili všetky zmluvy uzatvorené s prevádzkovateľmi hazardných hier, nakoľko ich zmluvným partnerom na túto činnosť sa od 01.01.2009 stáva výlučne spoločnosť ORFEX, s.r.o. V prípade nevypovedania týchto zmlúv mala nájomcom začať plynúť 1-mesačná výpovedná lehota v zmysle zmluvy o nájme nebytových priestorov.

(23) Za účelom zistenia skutkového stavu úrad oslovil viacerých nájomcov predmetných priestorov. Z oslovených celkom 8 subjektov uviedlo, že im v priebehu mesiaca december 2008 bol doručený list, ktorým ich spotrebné družstvo COOP Jednota, Vranov nad Topľou vyzýva, aby vypovedali všetky doterajšie zmluvy o umiestnení výherných strojov v ich zariadení a uzatvorili zmluvu so spoločnosťou ORFEX, s.r.o., v opačnom prípade im bude vypovedaná zmluva o nájme nebytových priestorov. Uvedení prevádzkovatelia pohostinských a reštauračných zariadení mali pôvodne uzatvorené zmluvy o umiestnení výherných prístrojov so spoločnosťami Duvall, s.r.o., BOGI GAMES, s.r.o., so sídlom Sabinovská 32, 082 21 Veľký Šariš (ďalej len „BOGI GAMES, s.r.o.“) alebo FAIR PLAY PLUS, spol. s r.o., so sídlom Hlavná 21, 929 01 Dunajská Streda (ďalej len „FAIR PLAY PLUS, spol. s r.o.“). Všetci uvedení nájomcovia tieto zmluvy vypovedali a uzatvorili zmluvy so spoločnosťou ORFEX, s.r.o.

(24) Podnikateľ Peter Cibuľka, ktorý prevádzkuje pohostinské zariadenia v obciach Bystré a Skrabské vo svojom vyjadrení uviedol, že podmienky spoločnosti ORFEX, s.r.o. pokladal v porovnaní s podmienkami spoločnosti FAIR PLAY PLUS, spol. s r.o. za nevýhodné, preto sa osobne obrátil na spotrebné družstvo COOP Jednota Vranov nad Topľou. Nakoľko nebol úspešný a obával sa, že bude z predmetných priestorov vypovedaný, zmluvu so spoločnosťou ORFEX, s.r.o. nakoniec uzatvoril. Ďalej poukázal na rozdiel vo výške podielu na tržbách z prevádzky výherných strojov. Pokiaľ v prípade spoločnosti FAIR PLAY PLUS, spol. s r.o. percentuálny podiel na tržbe závisel priamo od výšky tržby, v zmluve so spoločnosťou ORFEX, s.r.o. má stanovený fixný 30 %-ný podiel na tržbe bez ohľadu na výšku dosiahnutej tržby. Podľa vyjadrenia p. Cibuľku mu táto skutočnosť spôsobila cca 10 %-ný pokles na vyplácanom podiele z tržby. Okrem tejto skutočnosti mu vznikla v 1. štvrťroku 2009 ďalšia strata tým, že spoločnosť ORFEX, s.r.o. nezvládla rozmiestňovanie prístrojov v prevádzkach.

(25) Úrad sa ďalej obrátil na ostatných prevádzkovateľov výherných prístrojov, ktorí umiestňujú svoje výherné prístroje v reštauračných a pohostinských zariadeniach  v okrese Vranov nad Topľou.

(26) Listami zo dňa 06.05.2009 a následne za účelom doplnenia dokazovania dňa 01.12.2009 úrad oslovil spoločnosti Duvall, s.r.o., BOGI GAMES, s.r.o. a FAIR PLAY PLUS, spol. s.r.o. so žiadosťou o poskytnutie údajov o počte umiestnených výherných prístrojov v jednotlivých priestoroch a to v čase do 31.12.2008, ako aj do 30.11.2009. S podobnou žiadosťou sa úrad obrátil aj na spoločnosť ORFEX, s.r.o. Z dôvodu poskytnutia nepresných údajov sa úrad musel opätovne obrátiť na spoločnosť FAIR PLAY PLUS, spol. s r.o. so žiadosťou o doplnenie údajov.

(27) Nasledovná tabuľka obsahuje vyhodnotenie údajov poskytnutých vyššie uvedenými podnikateľmi.

Prehľad o počte miest a počte prístrojov k 31.12.2008 a k 30.11.2009

Podnikateľ	Stav k 31.12.2008	Stav k 30.11.2009	Zmluvy ukončené k 31.12.2008	Zmluvy uzatvorené k 01.01.2010	
	Počet miest	Počet prístrojov	Počet miest	Počet prístrojov	Počet miest	Počet prístrojov	Počet miest	Počet prístrojov	
Duvall, s.r.o.
z toho COOP:	   19

     8	    35

      9	   11

   -	    31

      -	    8

    8	    9

    9	    -

    -	      -

      -	
FAIR PLAY PLUS, spol. s r.o.
z toho COOP:	
   11

    4	
    18

      6	
   13

     5	
    20

      6	
    2

    2	
    3

    3	
    -

    -	
      -

      -	
BOGI GAMES, spol. s r.o.	
    1	
      1	
     -	
      -	
    1	
     1	
    -	
      -	
ORFEX, s.r.o. x)
Z toho. COOPxx)	
–––––

–––––	
–––––––

–––––––	
––––

––––-	
–––––––

–––––––	
–––––

–––––	
––––––-

––––––-	
–––––

–––––	
––––––-

––––––-	
x), xx) – obchodné tajomstvo spoločnosti ORFEX, s.r.o.

Prehľad o poklese, resp. náraste miest a výherných prístrojov v %

Podnikateľ	           Nárast v %	      Pokles v %	
	miesta	prístroje	miesta	prístroje	
Duvall, s.r.o.	        -	       -	  - 42,1	  - 12,5	
FAIR PLAY PLUS, spol. s r.o.	
    +  15,3	
   + 10,0	
       -	
      -	
BOGI GAMES, spol. s r.o.	
        -	
       -	  - 100 	 - 100	
ORFEX, s.r.o.x)	–––––––-	––––––-	–––––––	–––––––	
x) obchodné tajomstvo spoločnosti ORFEX, s.r.o.

(28) Z údajov v jednotlivých tabuľkách je možné porovnať, aký bol stav v počte miest a v počte umiestnených výherných prístrojov v období do 31.12.2008 a po tomto období. V percentuálnom vyjadrení spoločnosť Duvall, s.r.o. prišla o 42,1 % miest a o 12,5 % prístrojov umiestnených v reštauračných a pohostinských zariadeniach v okrese Vranov nad Topľou. Spoločnosť BOGI GAMES, spol. s r.o. prišla o 100 % svojich zariadení, čo je ale spôsobené tým, že mala v okrese umiestnený len jeden prístroj v jedinom zariadení. Jedine spoločnosť FAIR PLAY PLUS, spol. s r.o. zvýšila svoj podiel o 15,3 % v počte miest a o 10,0 % v počte prístrojov. Táto spoločnosť ako jediná mala uzatvorené zmluvy o umiestnení výherných prístrojov v priestoroch vo vlastníctve spotrebného družstva COOP Jednota, Vranov nad Topľou aj k 30.11.2009.

(29) Spoločnosť ORFEX, s.r.o. mala k 31.12.2008 uzatvorené zmluvy o umiestnení výherných prístrojov v ... prevádzkach (... prístrojov), z toho žiadnu s prenajímateľom priestorov vo vlastníctve COOP Jednota Vranov nad Topľou. K 31.12.2009 mala umiestnené výherné prístroje v ... prevádzkach (... prístrojov), z toho v ... prevádzkach (... prístrojov) v priestoroch prenajatých prevádzkovateľmi od spotrebného družstva COOP Jednota, Vranov nad Topľou. Z uvedeného vyplýva, že spoločnosť ORFEX, s.r.o. k 01.01.2009 zvýšila počet prevádzok, v ktorých má umiestnené výherné prístroje o ... prevádzok v priestoroch vo vlastníctve spotrebného družstva COOP Jednota, Vranov nad Topľou, čo je možné považovať za priamy následok zmluvy posudzovanej v tomto konaní. Pokiaľ by predmetná zmluva uzatvorená nebola, prevádzkovatelia pohostinských a reštauračných zariadení umiestnených v priestoroch vo vlastníctve spotrebného družstva COOP Jednota, Vranov nad Topľou by nemali dôvod odstúpiť od pôvodných zmlúv a uzatvoriť zmluvy so spoločnosťou ORFEX, s.r.o.

(30) Na základe vyššie uvedených skutočností úrad dospel k záveru, že predmetná zmluva uzatvorená medzi vlastníkom a prenajímateľom nebytových priestorov na jednej strane a prevádzkovateľom výherných prístrojov na strane druhej môže mať za následok obmedzenie súťaže medzi prevádzkovateľmi výherných prístrojov v okrese Vranov nad Topľou. Potenciálne môže dôjsť k obmedzeniu súťaže aj na trhu prevádzkovania reštauračných a pohostinských zariadení, nakoľko v  dôsledku uzatvorenia predmetnej zmluvy môže dôjsť k obmene subjektov prevádzkujúcich pohostinské a reštauračné zariadenia umiestnené v priestoroch vo vlastníctve spotrebného družstva COOP Jednota, Vranov nad Topľou s možným negatívnym vplyvom na úroveň súťaže na tomto trhu. Úrad sa však touto možnosťou podrobnejšie nezaoberal, nakoľko má len potenciálny charakter.

(31) Ako vyplynulo z výsledkov šetrenia úradu, prevádzkovatelia reštauračných a pohostinských zariadení v nebytových priestoroch prenajatých od spotrebného družstva COOP Jednota, Vranov nad Topľou nemali inú možnosť, ako vypovedať zmluvy o umiestnení výherných prístrojov a uzatvoriť nové zmluvy so spoločnosťou ORFEX, s.r.o. V opačnom prípade by ich vlastník priestorov, spotrebné družstvo COOP Jednota, Vranov nad Topľou z týchto priestorov vypovedal, čo by mohlo za daných okolností znamenať ohrozenie, resp. ukončenie ich podnikateľskej činnosti. Nakoľko spotrebné družstvo COOP Jednota, Vranov nad Topľou je vlastníkom viac ako polovice nebytových priestorov vhodných na podnikanie v oblasti reštauračných a pohostinských služieb v obciach okresu Vranov nad Topľou, pričom v jednotlivých obciach sa nachádza väčšinou len jedno takéto zariadenie, znamenalo by to ohrozenie, resp. ukončenie podnikateľskej činnosti súčasných nájomcov vo viac ako polovici týchto obcí. O tejto skutočnosti svedčí aj fakt, že všetci oslovení podnikatelia pôvodné zmluvy ukončili a uzatvorili zmluvy so spoločnosťou ORFEX, s.r.o. Nie je tiež možné vylúčiť, že v budúcnosti budú prinútení uzatvoriť zmluvy so spoločnosťou ORFEX, s.r.o. aj tí prevádzkovatelia reštauračných a pohostinských zariadení umiestnených v nehnuteľnostiach spotrebného družstva COOP Jednota, Vranov nad Topľou, ktorí doteraz vo svojich prevádzkach žiadne výherné prístroje umiestnené nemali. V prípade vypovedania zmluvy o nájme by mohol mať podnikateľ prevádzkujúci v týchto priestoroch pohostinské alebo reštauračné zariadenie problém nájsť si adekvátne náhradné priestory, čo by mohlo byť spojené aj s vyššími finančnými nákladmi. 

(32) Spoločnosť ORFEX, s.r.o. v dôsledku uzatvorenia posudzovanej zmluvy a následného postupu spotrebného družstva COOP Jednota, Vranov nad Topľou voči prenajímateľom uzatvorila zmluvy o umiestnení výherných prístrojov, resp. má v budúcnosti možnosť takéto zmluvy uzatvoriť so všetkými prevádzkovateľmi reštauračných a pohostinských služieb v nehnuteľnostiach vo vlastníctve spotrebného družstva COOP Jednota, Vranov nad Topľou. Táto skutočnosť vyplýva z posudzovanej zmluvy a nie je viazaná na osobu podnikateľa, ktorý tieto služby v danej nehnuteľnosti vykonáva, ale priamo na túto nehnuteľnosť. Z uvedeného vyplýva, že aj každý ďalší podnikateľ, ktorý by chcel v okrese Vranov nad Topľou prevádzkovať reštauračné alebo pohostinské zariadenie v nebytových priestoroch vo vlastníctve spotrebného družstva COOP Jednota, Vranov nad Topľou by mohol byť nútený uzatvoriť zmluvu o umiestnení výherných prístrojov so spoločnosťou ORFEX, s.r.o., pokiaľ by ho táto k tomu vyzvala. Taktiež každý ďalší prevádzkovateľ výherných prístrojov, ktorý by chcel umiestniť svoje prístroje v reštauračných a pohostinských zariadeniach by tak nemohol urobiť vo viac ako polovici obcí v okrese Vranov nad Topľou.

(33) Úrad zastáva názor, že pokiaľ si podnikateľ prenajme na účely vykonávania svojej činnosti nebytové priestory od iného subjektu, môže predpokladať, že bude v týchto priestoroch vykonávať len takú činnosť, na ktorej sa s vlastníkom nehnuteľnosti dohodol. Taktiež musí pri vykonávaní svojej činnosť dbať, aby nedošlo k poškodeniu nehnuteľnosti alebo k jej užívaniu v rozpore s nájomnou zmluvou. Na druhej strane, vlastník nehnuteľnosti nemôže bezdôvodne vstupovať do podnikateľskej činnosti nájomcu a svojvoľne mu určovať, za akých podmienok má svoju činnosť vykonávať, pokiaľ je táto v súlade s nájomnou zmluvou a ani iným spôsobom neohrozuje vlastníka nehnuteľnosti a samotnú nehnuteľnosť. Možno skonštatovať, že do výkonu činnosti prevádzkovateľa reštauračného a pohostinského zariadenia patrí aj možnosť rozhodnúť o tom, či v takejto prevádzke umiestni výherné prístroje. Pokiaľ sa prevádzkovateľ takéhoto zariadenia rozhodne, že vo svojom zariadení takéto prístroje prevádzkovať nebude, je to len na jeho rozhodnutí. Z príslušných ustanovení posudzovanej zmluvy vyplýva, že spoločnosť ORFEX, s.r.o. si môže uplatniť právo umiestniť výherné prístroje vo všetkých nehnuteľnostiach vo vlastníctve spotrebného družstva COOP Jednota, Vranov nad Topľou, teda aj v zariadeniach tých prevádzkovateľov, ktorí by za normálnych okolností výherné prístroje vo svojich zariadeniach neumiestnili, ale postupom prenajímateľa k tomu budú donútení.

(34) Pokiaľ malo byť cieľom posudzovanej zmluvy len udelenie tzv. generálneho súhlasu pre spoločnosť ORFEX, s.r.o. na umiestňovanie výherných prístrojov v nehnuteľnostiach vo vlastníctve spotrebného družstva COOP Jednota, Vranov nad Topľou, nemala táto zmluva obsahovať ďalšie dojednania, ktoré priamo nútia nájomcov uzatvárať zmluvy o umiestnení výherných prístrojov so spoločnosťou ORFEX, s.r.o. Vo vzťahu k nájomcom malo udelenie tzv. generálneho súhlasu znamenať len možnosť uzatvoriť zmluvu so spoločnosťou ORFEX, s.r.o. a nie povinnosť vynútenú hrozbou vypovedania nájmu z predmetných priestorov. Úrad  nespochybňuje právo spotrebného družstva COOP Jednota, Vranov nad Topľou udeľovať nájomcom súhlas na umiestnenie výherných prístrojov v ich prevádzkach, nemôže sa ale stotožniť s postupom, ktorý vyplýva s posudzovanej zmluvy. Úrad taktiež nie je príslušný posúdiť, či doterajšie zmluvy nájomcov s prevádzkovateľmi výherných prístrojov boli uzatvorené v súlade s príslušnými právnymi predpismi.

(35) Posudzovaná dohoda bola uzatvorená medzi podnikateľmi, ktorí podnikajú každý na inej úrovni výrobného reťazca alebo distribučného systému, jedná sa teda o tzv. vertikálne dohody. Na základe posúdenia postavenia jednotlivých účastníkov konania na príslušných relevantných trhoch úrad dospel k záveru, že predmetnú dohodu nie je možné posudzovať podľa § 6 ods. 1 zákona a ani podľa § 6 ods. 4 zákona. Úrad zároveň dospel k záveru, že dohoda nespĺňa podmienky § 6 ods. 3 zákona.

(36) Úrad dospel k záveru, že ustanovenia predmetnej dohody obsiahnuté v Čl. II. ods. 2.2 až 2.5 nie je možné oddeliť od jej ostatného obsahu, preto je dohoda  zakázaná ako celok.

5. Trvanie dohody

(37) Na účely tohto konania úrad stanovil začiatok trvania dohody na deň dojednaný ako začiatok je účinnosti, t.j. 01.01.2009 a dĺžku jej trvania posudzoval do 10.03.2010, t.j. do dňa vydania rozhodnutia v predmetnej veci.

6. Námietky účastníkov

(38) Listom zo dňa 13.11.2009, doručeným dňa 20.11.2009 bola účastníkovi konania spotrebnému družstvu COOP Jednota, Vranov nad Topľou doručená podľa § 33 zákona výzva pred vydaním rozhodnutia.

(39) Dňa 30.11.2009 bolo úradu doručené vyjadrenie účastníka spotrebné družstvo COOP Jednota, Vranov nad Topľou k tejto výzve..

(40) K námietkam spotrebného družstva COOP Jednota, Vranov nad Topľou sa úrad nevyjadruje, nakoľko tieto boli dňa 09.03.2010 zobraté späť.

(41) Listom, doručeným úradu dňa 30.11.2009 zaslala úradu svoje stanovisko k výsledkom šetrenia spoločnosť ORFEX, s.r.o.

(42) K námietkam spoločnosti ORFEX, s.r.o. sa úrad nevyjadruje, nakoľko spoločnosť ORFEX, s.r.o. zobrala svoje námietky dňa 09.03.2010 späť.

(43) Na základe potreby doplnenia dokazovania úrad dňa 07.12.2009 požiadal predsedníčku úradu o predĺženie lehoty na vydanie rozhodnutia do 10.03.2010. Predsedníčka tejto žiadosti vyhovela. Táto skutočnosť bola účastníkom konania oznámená listami doručenými dňa 12.12.2009 (spotrebné družstvo COOP Jednota, Vranov nad Topľou) a 16.12.2009 (spoločnosť ORFEX, s.r.o.). Výsledky doplneného dokazovania sú vyhodnotené v časti 4. tohto rozhodnutia.

(44) Vyššie uvedené skutočnosti boli účastníkom konania v zmysle § 33 zákona oznámené listom zo dňa 15.02.2010, ktorým boli zároveň požiadaní o poskytnutie údajov o príslušných obratoch za rok 2009.

8. Námietky účastníkov k doplneniu dokazovania

(45) Po oboznámení sa s výsledkami doplneného dokazovania zaslalo spotrebné družstvo COOP Jednota, Vranov nad Topľou úradu svoje stanovisko k výsledkom doplneného dokazovania.

(46) K predmetnému stanovisku sa úrad nevyjadruje, nakoľko spotrebné družstvo COOP Jednota, Vranov nad Topľou zobralo dňa 09.03.2010 svoje stanovisko späť.

(47) Spoločnosť ORFEX, s.r.o. zaslala úradu svoje vyjadrenie k doplneniu dokazovania dňa 03.03.2010.

(48) K predmetnému vyjadreniu sa úrad nebude vyjadrovať, nakoľko spoločnosť ORFEX, s.r.o. zobrala svoje námietky dňa 09.03.2010 späť.

9. Pokuta

(49) Z vyššie opísaných skutočností vyplýva, že konanie podnikateľov spotrebné družstvo COOP Jednota, Vranov nad Topľou a ORFEX, s.r.o. je dohodou obmedzujúcou súťaž podľa § 4 ods. 1  zákona, ktorá je zakázaná.

(50) Podľa § 38 ods. 1 zákona úrad za porušenie ustanovení § 4 ods. 1 uloží pokutu podnikateľovi do 10 % z obratu za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 330 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur. 

(51) Podľa § 38 ods. 4 zákona je predchádzajúcim účtovným obdobím rok predchádzajúci roku, v ktorom je vydané rozhodnutie úradu, teda v  tomto prípade  rok 2009. Obrat  podnikateľa COOP Jednota, Vranov nad Topľou za rok 2008 predstavoval ... eur a obrat podnikateľa ORFEX, s.r.o. za rok 2009 predstavoval ... eur.

(52) Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi. 
(53) Z vyššie uvedeného vyplýva, že úrad hodnotí protiprávne konanie podľa kritérií určených v § 38 ods. 10 zákona, pričom hodnotenie deliktu z pohľadu jednotlivých kritérií sa vykonáva v súlade so zásadou správnej úvahy, pričom je úrad viazaný hornou hranicou na uloženie pokuty, t. j. 10 % z celkového obratu.

(54) Pri ukladaní pokút úrad v konaniach s účinnosťou od 01.01.2008 postupuje podľa Metodického pokynu na ukladanie pokút (ďalej len „metodický pokyn“). Na základe tohto metodického pokynu úrad berie ako východisko pri určení pokuty tzv. relevantný obrat podnikateľa.

(55) Pod relevantným obratom sa v zmysle metodického pokynu rozumie obrat podnikateľa dosiahnutý na vymedzenom priestorovom relevantnom trhu za predaj tovarov a služieb, ktorých sa narušenie alebo obmedzenie súťaže priamo dotýka a ktorý bol dosiahnutý za posledné uzavreté účtovné obdobie.

(56) Účelom takéhoto postupu je zohľadnenie tej časti obratu, ktorá objektívne odráža skutočnú ekonomickú situáciu počas doby, keď dochádzalo k porušovaniu, (resp. dosiahnutého v priamej súvislosti s porušením). Uvedené je v súlade s princípom, aby podnikateľ bol za svoje konanie potrestaný adekvátne spáchanému porušovaniu.

(57) Zmyslom sankcie uloženej úradom je jednak potrestanie podnikateľa, resp. podnikateľov za ich konanie v rozpore so zákonom a jednak odstrašenie podnikateľa od ďalšieho protisúťažného konania. Pokuta má zároveň plniť funkciu individuálnej, ako aj generálnej prevencie. Je teda nevyhnutné, aby pokuta bola určená v takej výške, ktorá najlepšie odráža všetky uvedené aspekty.

(58) Na základe údajov vyžiadaných od účastníkov konania predstavoval relevantný obrat za rok 2009 v prípade podnikateľa COOP Jednota, Vranov nad Topľou, spotrebné družstvo ...  eur a v prípade podnikateľa ORFEX, s.r.o. ... eur.

(59) Nakoľko sa v danom prípade jedná o účastníkov dohody, z ktorých každý pôsobí na inom relevantnom trhu, úrad stanovil relevantné obraty jednotlivých účastníkov nasledovne. 

(60) V prípade spotrebného družstva COOP Jednota, Vranov nad Topľou úrad vychádzal z obratu docieleného za dané účtovné obdobie na relevantnom trhu prenájmu nehnuteľností za účelom prevádzkovania pohostinských a reštauračných služieb, nakoľko posudzovaná zmluva sa z pohľadu tohto účastníka konania týkala práve jeho činnosti pri prenájme nehnuteľností iným subjektom za účelom prevádzkovania ich činnosti.

(61) V prípade spoločnosti ORFEX, s.r.o. úrad vychádzal z relevantného obratu docieleného za príslušné účtovné obdobie na relevantnom trhu prevádzkovania výherných prístrojov, nakoľko posudzovaná zmluva ovplyvňuje súťaž na tomto relevantnom trhu medzi jednotlivými prevádzkovateľmi výherných prístrojov.

(62) Úrad v prvom rade zhodnotil závažnosť protiprávneho konania. Pri posudzovaní závažnosti porušovania úrad berie do úvahy jeho povahu, skutočný dopad na trh a tam, kde je to účelné, veľkosť relevantného trhu. 

(63) V uvedenom prípade spočíva porušenie zákona v uzatvorení zmluvy medzi účastníkmi konania, v ktorej sa jedna zo strán, spotrebné družstvo COOP Jednota, Vranov nad Topľou zaväzuje k takému postupu voči nájomcom nebytových priestorov v jeho vlastníctve, ktoré zvýhodňuje spoločnosť ORFEX, s.r.o. pri umiestňovaní výherných prístrojov v pohostinských a reštauračných zariadeniach prevádzkovaných v týchto nebytových priestoroch. 

(64) Spotrebné družstvo COOP Jednota, Vranov nad Topľou sa v posudzovanej zmluve zaviazalo, že voči jednotlivým nájomcom nebytových priestorov bude postupovať v závislosti od toho, či títo uzatvoria alebo neuzatvoria zmluvu o umiestnení výherných prístrojov vo svojich zariadeniach s vopred určeným subjektom – spoločnosťou ORFEX, s.r.o. 

(65) Dôsledkom tohto konania došlo k situácii, keď nájomcovia, ktorí prevádzkujú pohostinské a reštauračné zariadenia v nebytových priestoroch vo vlastníctve spotrebného družstva COOP Jednota, Vranov nad Topľou sú povinní, pokiaľ budú vyzvaní, umiestňovať vo svojich zariadeniach výherné prístroje spoločnosti ORFEX, s.r.o. V opačnom prípade týmto nájomcom hrozí výpoveď z nájmu zo strany spotrebného družstva COOP Jednota, Vranov nad Topľou.

(66) Na druhej strane, dôsledkom postupu účastníkov konania došlo k obmedzeniu súťaže medzi prevádzkovateľmi výherných prístrojov, nakoľko títo nemôžu umiestňovať svoje prístroje v pohostinských a reštauračných zariadeniach umiestnených v nehnuteľnostiach vo vlastníctve spotrebného družstva COOP Jednota, Vranov nad Topľou, čo predstavuje v okrese Vranov nad Topľou viac ako polovicu takýchto zariadení z ich celkového počtu.

(67) Uvedená praktika vyplývajúca z posudzovanej zmluvy bola implementovaná už v priebehu mesiaca december 2008, keď spotrebné družstvo COOP Jednota, Vranov nad Topľou oslovilo všetkých svojich nájomcov, aby pod hrozbou vypovedania nájmu ukončili doterajšie zmluvy o umiestnení výherných prístrojov a uzatvorili zmluvy so spoločnosťou ORFEX, s.r.o. Takýto postup môže prenajímateľ uplatniť kedykoľvek po dobu trvania zmluvy (15 rokov), a to aj na tých nájomcov, ktorí doteraz vo svojich zariadeniach žiadne výherné prístroje umiestnené nemali, resp. si v budúcnosti od neho prenajmú nebytové priestory. Nakoľko nebolo možné presne stanoviť, kedy spotrebné družstvo COOP Jednota Vranov nad Topľou začalo takýto postup uplatňovať voči svojim nájomcom úrad stanovil za dátum začatia porušovania zákona deň 01.01.2009, t.j. prvý deň účinnosti posudzovanej zmluvy.

(68) Pokiaľ ide o dopad na trh, uvedená praktika mala, resp. mohla mať alebo v budúcnosti môže mať dopad predovšetkým na relevantný trh prevádzkovania výherných prístrojov, nakoľko v jej dôsledku bola obmedzená súťaž na tomto trhu. Spotrebné družstvo COOP Jednota Vranov, nad Topľou je vlastníkom viac ako polovice nebytových priestorov, v ktorých sú prevádzkované pohostinské a reštauračné služby v okrese Vranov nad Topľou. Spoločnosť ORFEX, s.r.o. takto získala výhradné právo umiestňovať svoje výherné prístroje vo viac ako polovici obcí v okrese Vranov nad Topľou. Na druhej strane, nájomcovia nebytových priestorov v predmetných nehnuteľnostiach nemajú možnosť slobodne sa rozhodnúť, či vo svojich zariadeniach umiestnia výherné prístroje a ak áno, od ktorého prevádzkovateľa, čím je do značnej miery ovplyvnená ich voľnosť v podnikaní. Teda v praxi to znamená, že tí nájomcovia, ktorí pristúpia na dané podmienky, môžu ďalej prevádzkovať svoje zariadenia, a tí, ktorí tak neurobia, musia hľadať pre svoje podnikanie iné priestory, resp. musia s podnikaním v tejto oblasti skončiť. 

(69) Čo sa týka veľkosti relevantného trhu, vyššie uvedené konanie má reálny dopad len na územie ohraničené okresom Vranov nad Topľou, teda nejedná sa o významný trh z pohľadu jeho veľkosti.

(70) Na základe vyššie uvedených skutočností úrad vyhodnotil konanie účastníkov z pohľadu jeho závažnosti ako menej závažné.

(71) Ďalej úrad pri ukladaní pokuty hodnotil dĺžku trvania porušovania zákona. Z hľadiska dĺžky obdobia porušovania súťažných ustanovení zákona možno konanie účastníkov konania ohraničiť obdobím od 01.01.2009 do vydania tohto rozhodnutia. Samotná zmluva bola uzatvorená na dobu určitú 15 rokov a úrad nemá v čase vydania tohto rozhodnutia vedomosť o tom, že by bola ukončená, resp. zmenená.

(72) Po zhodnotení skutočností súvisiacich s výškou relevantného obratu, závažnosťou a dĺžkou trvania porušovania zákona úrad pristúpil k stanoveniu základnej sumy pokuty.

(73) Podľa metodického pokynu sa základná suma pokuty stanoví na základe súčinu relevantného obratu a percenta určeného na základe závažnosti porušovania zákona /v rozsahu do 30%/, pričom následne sa tento súčin prenásobí počtom rokov, počas ktorých k porušovaniu zákona dochádzalo. Obdobie kratšie ako 6 mesiacov sa berie ako pol roka, obdobie dlhšie ako 6 mesiacov sa berie ako celý rok. 

(74) Na základe zhodnotenia okolností tohto prípadu úrad pri stanovení základnej sumy pokuty v zmysle metodického pokynu určil percentuálny koeficient za závažnosť na úrovni 0,5 % pre obidvoch účastníkov konania.

(75) V čase vydania rozhodnutia je obdobie trvania porušovania zákona jeden rok, , dva mesiace a desať dní, t. j. suma pokuty určená po zohľadnení závažnosti konania sa z titulu dĺžky trvania násobí koeficientom 1.

(76) Dňa 09.03.2010 spoločný právny zástupca oboch účastníkov konania priznal účasť oboch účastníkov konania na dohode obmedzujúcej súťaž a požiadal úrad, aby túto skutočnosť zohľadnil pri stanovení výšky pokuty. Zároveň uviedol, že obaja účastníci konania berú späť všetky svoje námietky, ktoré uviedli vo svojich stanoviskách k výzve pred vydaním rozhodnutia, ako aj k jej doplneniu.

(77) Úrad zobral na vedomie vyjadrenie účastníkov a túto skutočnosť posúdil ako poľahčujúcu okolnosť, ktorá mala vplyv na stanovenie konečnej výšky pokuty.

(78) Po zohľadnení všetkých vyššie uvedených skutočností celková výška pokuty predstavuje pre spotrebné družstvo COOP Jednota, Vranov nad Topľou 300 eur a pre spoločnosť ORFEX, s.r.o. 3 000 eur.

10. Záver

(79) Po zohľadnení vyššie uvedených skutočností úrad dospel k záveru, že uzatvorením predmetnej zmluvy medzi spotrebným družstvom COOP Jednota, Vranov nad Topľou a spoločnosťou ORFEX, s.r.o. došlo k porušeniu § 4 ods. 1 zákona. Obaja účastníci konania svoju účasť na dohode obmedzujúcej súťaž a z toho vyplývajúce ďalšie konanie priznali, čo úrad zohľadnil pri stanovení výšky pokuty.

(80) Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie odvolaní

Podľa § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Ján Šufliarsky
							        riaditeľ odboru dohôd
							        obmedzujúcich súťaž

Rozhodnutie dostane:

JUDr. Peter Pihorňa, advokát, Cyklistická 15, 040 01 Košice – 2x